Kahe pealinna vahel koostöösidemete sisseseadmise ettepaneku tegi Thbilisi.
„Gruusia on Eesti jaoks kahepoolse arengukoostöö prioriteetne sihtriik ning Tallinnal ja Thbilisil on koostööks vastastikune huvi,“ ütles linnapea Taavi Aas.
Koostööleppega sätestatakse koostöö esialgsed valdkonnad nagu kogemuste vahetus e-valitsemise, jätkusuutliku ühistranspordi, keskkonnakaitse ja loodushoiu, muinsuskaitse, kultuurikoostöö ning targa linna lahenduste vallas. Mõlemad linnad toetavad oma võimaluste piires otsekontaktide loomist ettevõtjate, ülikoolide, vabaühenduste jm institutsioonide vahel mõlemas linnas.
Tallinn ja Thbilisi teevad koostööd ka rahvusvaheliste organisatsioonide ja koostöövõrgustike raames. Näiteks Euroopa suurlinnade organisatsioonis Eurocities, mille juhatuse liige on Tallinn ning assotsieerunud liige Thbilisi, osalevad mõlemad linnad Kultuurifoorumi ja Majandusarengu foorumi töös. Thbilisi on „Rahvusvahelise avatud valitsemise partnerluse“ pilootlinn, mille liikmeks pürgib ka Tallinn.
Koostöölepe on tähtajatu ning see on kavas alla kirjutada järgmisel nädalal Tallinna linnapea visiidi ajal Thbilisisse.